10 ขั้นสำหรับ เริ่มต้นลงทุนหุ้น
โดย... ปิยพันธ์ วงศ์ยะรา Founder & CEO Stock2morrow
15 มี.ค. 2560

โดย... ปิยพันธ์ วงศ์ยะรา Founder &amp; CEO Stock2morrow Fanpage : PiyaphanMakeBillion
คำถามที่ใหญ่พอๆ กับลงทุนอย่างไรให้รวย ก็คือ... จะเริ่มต้นลงทุนยังไง ?
ถ้าเชื่อในคำว่า เริ่มต้นดีมีชัยไปกว่าครึ่ง ก็ต้องโฟกัสกับวิธีเริ่มต้น ในฐานะที่ผ่านร้อนผ่านหนาวในการลงทุนหุ้นมาร่วม 20 ปี ก็พอจะแนะนำตามสเต็ปได้ดังนี้
1.ต้องมีทุนจำนวนหนึ่ง
ต้องมีเงินหลักล้านใช่หรือไม่ ถึงจะเริ่มต้นได้? ตอบได้แบบเร็วๆ ว่าไม่จำเป็น รู้หรือไม่ว่า มีเงินหลักหมื่นก็เปิดพอร์ตหุ้น และเริ่มลงทุนกันได้แล้ว
ก่อนอื่นต้องเข้าใจกันก่อนว่าลักษณะของพอร์ตหุ้นมีอยู่ 3 รูปแบบ
1.บัญชีเงินสด (Cash) คือบัญชีที่ต้องส่งหลักฐานการทำงานและสเตทเมนต์ธนาคาร เพื่อขอวงเงิน
2.บัญชี Cash Balance คือเอาเงินไปไว้ที่โบรกฯ ล่วงหน้า ซื้อหุ้นได้ตามนั้น
3.บัญชี Credit Balance คือบัญชีที่ขอกู้เงินโบรกฯ เพื่อนำมาซื้อหุ้น เสียดอกเบี้ย
โบรกเกอร์คือบริษัทที่เป็นคนกลางเชื่อมระหว่างนักลงทุนกับตลาดหลักทรัพย์ฯ เปิดทางเลือกให้เลือกเปิดพอร์ตทั้ง 3 ประเภท
โดยทั่วไปเมื่อเปิดพอร์ตเรียบร้อยไม่ว่าจะแบบ 1 หรือ 2 แม้จะไม่ได้ซื้อ-ขายหุ้น ก็จะไม่มีใครมาบังคับได้
การใช้เงินหลักหมื่นมาทดลองในการเริ่มต้นลงทุน จึงเป็นเรื่องที่เหมาะสมดีสำหรับมือใหม่ด้วยซ้ำ
ส่วนรายละเอียดของลักษณะพอร์ตทั้ง 3 ประเภท หาได้ตามเน็ตหรือถามจากโบรกฯ คู่ใจที่จะบอกวิธีเลือกในบทถัดๆ ไป
2.หาความรู้
มีเงินอย่างเดียวไม่พอ ต้องรู้ด้วย
เงินน้อยๆ ถ้ามีความรู้เราสามารถปั้นเป็นเงินที่ใหญ่ขึ้นได้แน่ แต่ถ้ามีเงินเยอะๆ แต่ไม่มีความรู้ เป็นแนวโน้มที่เงินนั้นจะน้อยลง
การหาความรู้ด้านหุ้น ก็จะได้จากหนังสือเล่มนี้แหละ และมากกว่านั้นก็ยังมีหนังสือและเว็บไซต์อีกมากมายที่ถ่ายทอดความรู้ด้านหุ้น อาทิ
เว็บไซต์ตลาดหลักทรัพย์แห่งประเทศไทย : www.set.or.th
เว็บไซต์ TSI : http://www.set.or.th/education/th/education.html
เว็บไซต์ stock2morrow : www.stock2morrow.com
ถ้าคิดจะรวย อย่าหวังพึ่งแต่โชค ให้ได้อินกับการหาความรู้ด้านการลงทุน นี่ต่างหากที่เป็นเรื่องจำเป็น
3.วางเป้าหมาย
ควรมีเป้าหมายที่ท้าทายและทำให้ได้
มีหลายคนบอกว่า เงินน้อยๆ ยากที่จะทำให้โตได้ แต่ในความเป็นจริงนั้น เงินน้อยๆ ด้วยซ้ำที่ทำกำไรเป็นเปอร์เซ็นต์ได้ง่ายกว่าคนที่เงินเยอะๆ
เช่น เงินหลักแสนจะสร้างกำไรเป็นหลักล้านจะง่ายกว่าคนมีเงินหลักล้านจะสร้างเป็นหลักสิบล้าน หรือจะกล่าวว่าการเป็นเหาฉลามจะเคลื่อนไหวได้ง่ายกว่าการเป็นฉลามเองก็ไม่ผิดอะไรนัก เพราะเมื่อไหร่ที่เป็นปลาฉลาม เมื่อแหวกว่ายไปที่ไหนคนก็เห็น แต่ถ้าเป็นเหาฉลามนั้น นอกจากเข้าง่าย ออกง่าย ยังไม่ต้องออกแรงขับเคลื่อนไปข้างหน้าอีกด้วย
เป็นเหาได้เกาะไปด้วย
เพราะฉะนั้น จงวางเป้าหมายให้ท้าทาย ตั้งเลยว่า เงินแสนที่ลงทุนไปต้องกลายเป็นเงินล้านภายในกี่ปี และที่สำคัญคือ ให้เงินส่วนของการลงทุนนี้เป็นเงินเย็น อย่าไปแตะต้อง เงินในชีวิตประจำวันต้องแยกไปอีกส่วน
4.เปิดพอร์ต หาโบรกฯ คู่ใจ
ไม่มีการเรียนรู้ใดที่ดีไปกว่าการลงสนามจริง และถ้าไม่มีพอร์ตหุ้นก็ไม่สามารถเริ่มต้นได้  เพราะฉะนั้นอย่ารอช้า มี 3 ข้อแรกเรียบร้อยก็ให้เปิดพอร์ตหุ้นเลย
5.เริ่มลงทุน
เมื่อไหร่ที่เริ่มซื้อ นั่นคือเริ่มเข้าใจหุ้นขึ้น คงไม่มีนักว่ายน้ำที่เก่งโดยอ่านแต่ทฤษฎีในตำรา การลงทุนหุ้นก็เช่นกัน
สัปดาห์หน้ามาติดตามข้อ 6-10 กันต่อ